وانا فسنه اولى جامعه اتعرفت على واحد وبسرعه اعجب بيا وبعدين قالى انه بيحبنى وانه اول ميخلص دراسه هيجى يتقدم ليا وحبينا بعض وارتبطنا عاطفيآ ولكنه اشترط عليا انى مفكرش فالشغل بعد كده وانا وافقت ولكنى مع مرور الوقت قضيت معاه اوقات كتير صعبه كنت بتحمل منه معامله سيئه وتحكم فيا حتى انه مكنش بيرضى يخلينى اروح الدروس بحجة ان فيها شباب وهو بيغير عليا وفين وفين لو رضى يخلينى اروح بس  مراجعة ليلة الأمتحان وكنت لو نازله وخارجه فاى حته لازم اكلمه واستاذنه وايضآ تركته كذا مره بسبب انه كان يسىء معاملتى ولكنه بعد ذلك كان يعتذر لى كثيرآ ويطلب ان اسامحه واحنا دلوقتى بقالنا حوالى 5 سنين مرتبطين ولكن المشكله دلوقت انى اتغيرت مع الوقت ولكن مش من ناحيته . اتغيرت فانى نفسى اشتغل واحقق نفسى لأنى حاسه انى عمرى معملت اى حاجه انا بحبها نفسى اخد كورسات انجليزى وكمبيوتر واشتغل وابقا حاجه كبيره زهقت من قاعدة البيت دانا كل اللى يشوفنى يحس انى عندى 60 سنه ولكن للاسف هو رافض انى اشتغل لأنه شايف ان البنت المفروض  يبقا كل طموحتها انها تتجوز وتقعد فالبيت وقالى احنا متفقين على كده من الأول وانى لو اشتغلت يبقا انا كده ببيعه وبفضل الشغل عليه.  انا بحبه ونفسى يكون هو شريك حياتى وطبعآ نفسى فالبيت والاطفال زى اى واحده فالدنيا ولكنى انا بسالكوا هل لأنى بنت فمش من حقى انى افكر فاى حاجه غير الجواز ومش من حقى ان يكون ليا طموح ومستقبل انا اللى اختاره مش حد تانى وهل لوانا صممت على الشغل يبقا انا كده ببيعه ومش المفروض اللى بيحب انسان يقف جنبه ويشجعه ويشاركه فتحقيق احلامه والا المفروض ان الست هى بس اللى تقف جنب الراجل وتشجعه على  تحقيق طموحاته واحلامه وهى ميكونش ليها اى احلام والا اى حاجه لمجرد انها ست .  مش هقول انى كل ايامى معاه كانت وحشه لا فى ايام كتير كانت حلوه بس للاسف هو مش قادر يقتنع انى انسانه وليا طموحى والمفروض انى اتنازل عن اى حاجه لكن هو ميتنازلش فالموضوع ده  اه انا وافقت قبل كده زمان لكن انا كنت صغيره ماليش اى احلام والا اى حاجه لكنى كبرت واتخرجت وجوايا حاجات كتير اوى نفسى اعملها وكمان كان هو سبب من الاسباب اللى خلتنى اتغير وخلتنى افكر بانى لازم يكون ليا شخصيتى وانى اهتم بمستقبلى وده من معاملته ليا طول  السنين اللى فاتت ولما شوفته هو قدايه مهتم بمستقبله.  انا عارفه انى طولت عليكم بس انا بجد محتاجه اراكم ياريت تقولولى اتصرف ازاى واعمل ايه   :MsgPlus_Img0599 :